Tirsdag fældede Retten i Aalborg dom over en 26-årig mand fra Himmerland, som var anklaget for seksuelt overgreb på sin mindreårige halvsøster. Det oplyser anklager Mette Høg fra Nordjyllands Politi. Halvsøsteren havde indtaget alkohol og sov, hvorfor hun ikke kunne modsætte sig overgrebet, som fandt sted i marts i år. Den 26-årige mand er blevet kendt skyldig i at have udsat halvsøsteren for andet seksuelt forhold end samleje. Byretten idømte manden ét år og to måneders ubetinget fængsel samt pålagde ham at betale en erstatning til halvsøsteren på 40.000 kr. Den dømte ankede dommen på stedet, og sagen skal nu for Landsretten.

Referat:
Retten i Aalborg satte foreløbigt punktum i en sag, hvor en 26-årig mand fra Himmerland i marts forgreb sig på sin mindreårige halvsøster.